Document ID: 32014R0522

Reference:
20.5.2014
HR
Službeni list Europske unije
L 148/1
DELEGIRANA UREDBA KOMISIJE (EU) br. 522/2014
оd 11. ožujka 2014.
o dopuni Uredbe (EU) br. 1301/2013 Europskog parlamenta i Vijeća u pogledu detaljnih pravila o načelima za odabir inovativnih mjera i upravljanje njima u području održivog urbanog razvoja koje podupire Europski fond za regionalni razvoj
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 1301/2013 Europskog parlamenta i Vijeća od 17. prosinca 2013. o Europskom fondu za regionalni razvoj i o posebnim odredbama o cilju „Ulaganje za rast i radna mjesta” te stavljanju izvan snage Uredbe (EZ) br. 1080/2006 (1), a posebno njezin članak 8. stavak 3.,
budući da:
(1)
U skladu s člankom 4. stavkom 7. Uredbe (EU) br. 1303/2013 Europskog parlamenta i Vijeća (2) sredstvima iz strukturnih fondova za cilj „Ulaganje u rast i radna mjesta” dodijeljenima inovativnim mjerama u području održivog urbanog razvoja (dalje u tekstu: „inovativne mjere”) trebala bi upravljati Komisija.
(2)
Člankom 92. stavkom 8. Uredbe (EU) br. 1303/2013 omogućuje se da Komisija upravlja sredstvima dodijeljenima inovativnim mjerama u okviru neizravnog upravljanja iz članka 60. Uredbe (EU, Euratom) br. 966/2012 Europskog parlamenta i Vijeća (3).
(3)
Potrebno je utvrditi detaljna pravila u pogledu načela za upravljanje inovativnim mjerama subjekata ili tijela kojima su povjerene zadaće izvršenja proračuna u skladu s člankom 58. stavkom 1. točkom (c) Uredbe (EU) br. 966/2012.
(4)
Potrebno je utvrditi detaljna pravila u pogledu načela za odabir inovativnih mjera koje podupire Europski fond za regionalni razvoj (EFRR). Kako bi se osigurao odabir visokokvalitetnih prijedloga, potrebno je utvrditi postupke i kriterije za odabir inovativnih mjera uzimajući u obzir teritorijalnu raznolikost urbanih područja Unije.
(5)
Komisija bi trebala odrediti teme za odabir inovativnih mjera kako bi se osiguralo da su u pozive na podnošenje prijedloga uključena pitanja urbanog razvoja koja će vjerojatno u narednim godinama biti sve važnija za Uniju,
DONIJELA JE OVU UREDBU:
Članak 1.
Upravljanje inovativnim mjerama
1.   Komisija imenuje jedan subjekt ili tijelo ili više njih kojima će biti povjerena zadaća izvršenja proračuna za inovativne mjere na razini Unije u skladu s člankom 58. stavkom 1. točkom (c) Uredbe (EU, Euratom) br. 966/2012 (dalje u tekstu: „zaduženi subjekt”).
Osim zahtjeva utvrđenih u članku 60. stavku 1. Uredbe (EU, Euratom) br. 966/2012, zaduženi subjekt dužan je imati dokazano iskustvo u upravljanju sredstvima Unije u nekoliko država članica.
2.   Komisija sklapa sporazum o delegiranju sa zaduženim subjektom u skladu s člankom 61. stavkom 3. Uredbe (EU, Euratom) br. 966/2012 i taj sporazum o delegiranju, osim zahtjeva utvrđenih u članku 40. Delegirane uredbe Komisije (EU) br. 1268/2012 (4), sadržava odredbe kojima se uređuje sljedeće:
(a)
smjernice za podnositelje zahtjeva i korisnike;
(b)
godišnji program rada koji odobrava Komisija;
(c)
organizacija poziva za odabir inovativnih mjera;
(d)
procjena prihvatljivosti podnositelja zahtjeva;
(e)
osnivanje skupine stručnjaka za procjenu i rangiranje prijedloga, u dogovoru s Komisijom;
(f)
odabir inovativnih mjera na temelju preporuke skupine stručnjaka, u dogovoru s Komisijom;
(g)
zahtjev da korisnik primi dokument kojim su utvrđeni uvjeti za potporu, koje je odredila Komisija;
(h)
pregled izvješća koja su podnijeli korisnici i plaćanja korisnicima;
(i)
praćenje pojedinačnih inovativnih mjera;
(j)
organizacija komunikacijskih aktivnosti;
(k)
širenje rezultata, u dogovoru s Komisijom;
(l)
revizija pojedinačnih inovativnih mjera kako bi se osiguralo da se sredstvima upravlja u skladu s načelima dobrog financijskog upravljanja;
(m)
financijski doprinos zaduženom subjektu kao potpora za obavljanje zadataka upravljanja u obliku paušala za operativne troškove zaduženog subjekta i utvrđen na temelju iznosa financijskih sredstava Unije za dodjelu potpore povjerene tom subjektu.
3.   Zaduženi subjekt dužan je dostaviti Komisiji dokumente u skladu s člankom 60. stavkom 5. Uredbe (EU, Euratom) br. 966/2012 i sve podatke potrebne za ocjenu provedbe inovativnih mjera.
Članak 2.
Odabir inovativnih mjera
1.   Zaduženi subjekt odabire inovativne mjere na temelju poziva na podnošenje prijedloga, vodeći računa o temama koje jednom godišnje određuju službe Komisije.
2.   Sljedeća tijela mogu podnijeti zahtjev za potporu za poduzimanje inovativnih mjera:
(a)
gradska tijela jedinice lokalne samouprave koja je u skladu sa stupnjem urbanizacije definirana kao grad, manji grad ili prigradsko naselje i koja ima barem 50 000 stanovnika;
(b)
udruga ili skupina gradskih tijela jedinica lokalne samouprave koje su u skladu sa stupnjem urbanizacije definirane kao grad, manji grad ili prigradsko naselje i koje imaju barem 50 000 stanovnika. To može uključivati prekogranične udruge ili skupine, udruge ili skupine u različitim regijama i/ili državama članicama.
3.   Skupina stručnjaka iz članka 1. stavka 2. točke (e) dužna je dati preporuke o odabiru inovativnih mjera. Skupina stručnjaka geografski je uravnotežena i predsjeda joj Komisija. Pri donošenju preporuka skupina stručnjaka posebno uzima u obzir sljedeće kriterije:
(a)
inovativni sadržaj prijedloga i njegov potencijal za utvrđivanje ili testiranje novih rješenja;
(b)
kvalitetu prijedloga;
(c)
uključivanje odgovarajućih partnera u pripremu prijedloga;
(d)
sposobnost dokazivanja mjerljivih rezultata;
(e)
prenosivost predloženih rješenja.
Skupina stručnjaka dužna je osigurati da u svojim preporukama uzima u obzir teritorijalnu raznolikost urbanih područja Unije.
4.   Zaduženi subjekt odabire inovativne mjere na temelju preporuke skupine stručnjaka i u dogovoru s Komisijom.
5.   Iznos dodijeljen pojedinačnoj inovativnoj mjeri ne premašuje 5 000 000 EUR.
6.   Sve inovativne mjere provode se u roku od najviše tri godine.
Članak 3.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 11. ožujka 2014.
Za Komisiju
Predsjednik
José Manuel BARROSO
(1)  SL L 347, 20.12.2013., str. 289.
(2)  Uredba (EU) br. 1303/2013 Europskog parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006 (SL L 347, 20.12.2013., str. 320.).
(3)  Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (SL L 298, 26.10.2012., str. 1.).
(4)  Delegirana uredba Komisije (EU) br. 1268/2012. od 29. listopada 2012. o pravilima za primjenu uredbe (EU, Euratom) br. 966/2012 Europskog parlamenta i Vijeća o financijskim pravilima koja se primjenjuju na opći proračun Unije (SL L 362, 31.12.2012., str. 1.)

Summary:
Održivi urbani razvoj: inovativni projekti
Održivi urbani razvoj: inovativni projekti
 
SAŽETAK DOKUMENTA:
Delegirana uredba (EU) br. 522/2014 – odabir inovativnih mjera i upravljanje njima u području održivog urbanog razvoja
ČEMU SLUŽI OVA UREDBA?
U njoj se detaljno navodi kako se inovativne mjere koje se provode u zemljama EU-a u području održivog urbanog razvoja odabiru za financiranje iz Europskog fonda za regionalni razvoj (ERDF) i kako se upravlja tim postupkom.
KLJUČNE TOČKE
U Uredbi (EU) br. 1301/2013 navedene su posebne odredbe za ulaganja EU-a u okviru cilja „Ulaganje za rast i radna mjesta”, a Uredbom (EU) br. 1303/2013 (Zajedničke odredbe o EFRR-u, ESF-u, Kohezijskom fondu, EPFRR-u i EFPR-u (2014.–2020.)) Europskoj komisiji daje se odgovornost za ulaganje sredstava u inovativne mjere u području održivog urbanog razvoja. Te inicijative u skladu su s načelima iz Programa Ujedinjenih naroda za održivi razvoj do 2030., Novog programa za gradove i regionalne i urbane politike EU-a.
Delegiranom uredbom (EU) br. 522/2014 utvrđene su pojedinosti o tome kako to postići.Projekti će biti odabrani putem poziva na podnošenje prijedloga, a teme svake godine utvrđuje Komisija.  Prihvatljiva su urbana područja s više od 50 000 stanovnika. Tamo gdje zemlje EU-a nemaju velike gradove, gradska tijela mogu se okupiti i podnijeti zajednički prijedlog.  EFRR daje doprinos do najviše pet milijuna eura po projektu.  Maksimalno trajanje svakog projekta bilo je prvotno tri godine, ali je kasnije izmijenjeno na četiri godine kako bi se omogućila potpuna provedba mjere.  Komisija imenuje jednu organizaciju na razini EU-a za nadgledanje proračuna za program inovativnih mjera, koja će isto tako preuzeti odgovornost za:smjernice za podnositelje zahtjeva,  procjenu prihvatljivosti podnositelja zahtjeva,  uspostavu skupine stručnjaka za procjenu prijedloga,  odabir inovativnih mjera,  plaćanja korisnicima,  praćenje pojedinačnih inovativnih mjera,  komunikacijske aktivnosti,  objavu rezultata,  reviziju u cilju dobrog financijskog upravljanja.  Kriteriji odabira
Stručna skupina preporučuje koje inovativne mjere odabrati za financiranje, primjenom sljedećih kriterija:projekti bi trebali biti vrlo inovativni, s aspektima koji su novi u Europi,  projekti bi trebali sadržavati jasno definirane ciljeve, dokaze o odgovarajućem pripremnom radu i realne vremenske rokove i ciljeve u pogledu financiranja,  projekti mogu koristiti izvore vanjskih stručnjaka kao što su sveučilišta, nevladine organizacije i privatna poduzeća,  rezultati trebaju biti mjerljivi, prenosivi i potencijalno primjenjivi na druga urbana područja.  
OTKAD SE OVA UREDBA PRIMJENJUJE?
Primjenjuje se od 9. lipnja 2014.
POZADINA
Za više informacija vidjeti:Održivi urbani razvoj (Europska komisija),  Plan EU-a za gradove (Europska komisija),  Inovativne mjere za gradove (Hauts-de-France).  
GLAVNI DOKUMENT
Delegirana uredba Komisije (EU) br. 522/2014 od 11. ožujka 2014. o dopuni Uredbe (EU) br. 1301/2013 Europskog parlamenta i Vijeća u pogledu detaljnih pravila o načelima za odabir inovativnih mjera i upravljanje njima u području održivog urbanog razvoja koje podupire Europski fond za regionalni razvoj (SL L 148, 20.5.2014., str. 1.–3.)
Izmjene Uredbe (EZ) br. 522/2014 uključene su u osnovni tekst. Ovaj pročišćeni tekst namijenjen je isključivo dokumentiranju.
VEZANI DOKUMENTI
Uredba (EU) br. 1301/2013 Europskog parlamenta i Vijeća od 17. prosinca 2013. o Europskom fondu za regionalni razvoj i o posebnim odredbama o cilju „Ulaganje za rast i radna mjesta” te stavljanju izvan snage Uredbe (EZ) br. 1080/2006 (SL L 347, 20.12.2013., str. 289.–302.)
Vidjeti pročišćeni tekst.
Uredba (EU) br. 1303/2013 Europskog parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006 (SL L 347, 20.12.2013., str. 320.–469.)
Vidjeti pročišćeni tekst.
Posljednje ažuriranje 21.01.2019